Geliefdes, bekendes neem afskeid van FranciDie aktrise Franci Swanepoel. (Foto: Facebook/ Adriaan Marais) Verskeie bekendes, onder wie Amanda Strydom, Elsabe Zietsman en Jannie du Toit, het Saterdagoggend die gedenkdiens van die aktrise, aanbieder en vervaardiger Franci Swanepoel in Johannesburg bygewoon. “Dit is goed dat ons saamhuil. Dis goed dat ons mekaar vertroos en op die regte plek ons krag kom soek,” het die leraar dr. Johann Symington vanoggend vanuit die NG kerk Melville gesê. Swanepoel, wat onder meer bekend was vir haar rol as Toeks Joubert in die kykNET-sepie Binnelanders, is verlede Saterdag in die ouderdom van 50 in haar slaap oorlede. Symington het tydens die diens uit Psalm 139 gepreek . “Ek het vir Franci goed in die bos leer ken,” het Symington roubeklaers vertel. “En as ek vandag iets moet sê, dan dink ek julle sit in die bos. In ’n bos waar die kos in jul rugsak sleg geword het, waar die water groen geword het en waar dit vir julle amper voel julle kan nie uitkom nie. Jy hoor die wind waai. Maar jy sien nie maan of die son nie. Jy is diep in die bos. “Vandag is die bos vir julle die donker en die duister sonder Franci … maar God is meer dikwels in die duisternis as die lig.” “As ’n mens aan Franci dink, begin jy onwillekeurig glimlag. Jy kan nie help om iets van ’n lewenslustigheid en energie wat nie getem kan word nie in haar te sien … Sy was ’n bron van lewe. ’n Stuk kreatiwiteit met ’n hart van goud. “In jou donker is jy nie alleen nie. God is ook daar. Amen.” Jan Swanepoel, Franci se broer, het op sy beurt gesê die familie is oorweldig deur die liefde wat die afgelope week sedert haar dood ingestroom het. “My suster was ’n buitengewone mens … Sy was die liefde van ons lewe.” Kyk hier na die gedenkdiens: